যত্রতত্র থুতু, পানের পিক ফেলা নিয়ে পুলিশ, প্রশাসন গত কয়েকদিন ধরেই তৎপর হয়েছে। এবারে প্রকাশ্যে ধূমপানের বিরুদ্ধে কড়া পদক্ষেপ করল পশ্চিম মেদিনীপুর জেলা প্রশাসন। শুধু ধূমপায়ীদের সতর্ক করা নয়, যাঁরা নিয়ম ভেঙে নেশার সামগ্রী বিক্রি করছেন, সেই ব্যবসায়ীদেরও সতর্ক করে দিলেন প্রশাসনের কর্তারা।
সোমবার থেকে পশ্চিম মেদিনীপুর জেলার মেদিনীপুর শহরে বিভিন্ন স্থানে প্রকাশ্যে ধূমপানের বিরুদ্ধে ধরপাকড় ও জরিমানা শুরু হয়েছে। পুলিশ ও স্বাস্থ্য দপতরের যৌথ উদ্যোগে এই অভিযানে প্রথম দিনেই বহু নিয়মভঙ্গকারীদের কাছ থেকে মোটা টাকার জরিমানা পর্যন্ত আদায় করা হয়। জেলার সর্বত্র লাগাতার এই অভিযান অব্যাহত থাকবে বলে পুলিশ ও স্বাস্থ্য দফতরের কর্তারা জানিয়েছেন।

এই বিষয়ে অন্যান্য খবর

কানে হেডফোন, হর্ন দিচ্ছে ট্রেন, দমদমে হাতে ধরে শিক্ষা দিল পুলিশ


তামাকজাত সামগ্রী ও সিগারেট, বিড়ির প্যাকাটে বিধিবদ্ধ সতর্কীকরণ লেখা থাকলেও অধিকাংশ মানুষই আমল দেন না। প্রকাশ্যে ধূমপানের উপরে নিষেধাজ্ঞা থাকলেও, সেই আইনইও কেউ মানেন না। হাসপাতাল চত্বর থেকে শুরু করে স্কুল, বাজার, ধর্মস্থান— সব জায়গাতেই ইচ্ছেমতো সুখটান দিচ্ছেন ধূমপায়ীরা। 

দোকানে দোকানে হানা। নিজস্ব চিত্র
সোমবার থেকে মেদিনীপুর কলেজ মোড় এলাকা, বেশ কয়েকটি বিদ্যালয় এবং বিশ্ববিদ্যালয় চত্বরে অভিযান চালিয়ে প্রকাশ্যে ধূমপান করার সময় বহু নিয়মভঙ্গকারীকে হাতেনাতে ধরে পুলিশ। তাদের ধরে এই বেআইনি কাজ বিশেষ জানান দিয়ে ফাইন করে পুলিশ। স্বাস্থ্য দফতরের কর্তারা ধূমপানের ক্ষতিকারক দিক নিয়ে মানুষকে সচেতনও করেন। প্রত্যেক নিয়মভঙ্গকারীকে হাতেনাতে ধরার পরই সতর্ক করা হয়। তবে কাউকেই গ্রেফতার করা হয়নি। 
তবে যাঁরা ধূমপান করছেন শুধু তাঁরা নন, বিভিন্ন দোকানেও হানা দেন সরকারি কর্তারা। দোকানের সামনে যাতে প্রকাশ্য ধূমপান না করার জন্য সতর্কীকরণ বার্তা টাঙানো থাকে, সেই নির্দেশও দেওয়া হয়। সেই মতো সতর্কীকরণ বার্তা টাঙিয়েও দেন বেশ কিছু ব্যবসায়ী।

দোকানে টাঙানো হল সতর্কীকরণ বার্তা। নিজস্ব চিত্র
জেলার উপ মুখ্য স্বাস্থ্য আধিকারিক রবীন্দ্রনাথ প্রধান বলেন, "একশো জন ক্যানসার রোগীর মধ্যে চল্লিশ জনই নেশার কারণে এই রোগে আক্রান্ত হন। আমরা তাই মানুষকে সচেতন করতে নেমেছি। যে সমস্ত দোকানগুলিতে নিয়ম ভেঙে নেশার সামগ্রী বিক্রি হচ্ছে, সেই দোকানদারদেরও সতর্ক হতে বলা হয়েছে৷"